ប្រតិកម្ម​របស់​ប្រជាពលរដ្ឋ​នៅ​ក្រុង​ភ្នំពេញចំពោះ​ការ​កាត់ទោស​មេដឹកនាំ​កំពូល​ខ្មែរ​ក្រហម​
លោក​សាយ ប៊ុនធឿន អាយុ​៤៥​ឆ្នាំ ថ្លែង​ថា ថ្ងៃ​នេះ​គឺ​ជា​ថ្ងៃ​ប្រវត្តិសាស្ត្រ​ចំពោះ​ការ​ចាប់​ផ្តើម​កាត់ទោស​ មេដឹកនាំ​ខ្មែរ​ក្រហម​ជាន់ខ្ពស់។
ប្រជាពលរដ្ឋខ្មែរនៅក្នុងទីក្រុងភ្នំពេញបានស្វាគមន៍ចំពោះការកាត់ទោសពួកអតីតមេដឹកនាំខ្មែរក្រហមជាន់ខ្ពស់ចំពោះការបង្កើតគោលនយោបាយកាប់សម្លាប់ប្រជាពលរដ្ឋខ្មែរអស់ជិតពីរលាននាក់នៅចុងទសវត្សរ៍១៩៧០។ អតីតមេដឹកនាំខ្មែរក្រហមរួមមាននួន ជា អាយុ៨៥ឆ្នាំ អតីតប្រធានមនោគមន៍វិជ្ជានយោបាយ ខៀវ សំផន អាយុ៨០ឆ្នាំអតីតប្រធានរដ្ឋ និងអៀង សារី អាយុ៨៦ឆ្នាំ អតីតរដ្ឋមន្ត្រីការបរទេស ត្រូវបានចោទប្រកាន់អំពីពីបទប្រល័យពូជសាសន៍ បទឧក្រិដ្ឋកម្មសង្គ្រាម និងបទឧក្រិដ្ឋកម្មប្រឆាំងនឹងមនុស្សជាតិ។ ជនត្រូវចោទទាំងនេះត្រូវបានចាប់ខ្លួននៅក្នុងឆ្នាំ២០០៧។ របបខ្មែរក្រហមបានធ្វើឲ្យស្លាប់ប្រជាពលរដ្ឋខ្មែរអស់ជិតពីរលាននាក់ ដោយការបង្អត់ចំណីអាហារ ការបង្ខំឱ្យធ្វើការធ្ងន់ហួសកម្លាំង ការប្រហារជីវិតដោយគ្មានការជំនុំជម្រះ និងជំងឺគ្មានថ្នាំព្យាបាលរវាងពីឆ្នាំ១៩៧៥ ដល់ឆ្នាំ១៩៧៨។ លោក សាយ ប៊ុនធឿន អាយុ៤៥ឆ្នាំ ជាតន្ត្រីករ ដែលឪពុកម្តាយ និងប្អូនប្រុសរបស់លោកត្រូវបានសម្លាប់ក្នុងរបបខ្មែរក្រហម បានញ្ជាក់ថា ថ្ងៃនេះគឺជាថ្ងៃប្រវត្តិសាស្ត្រចំពោះការចាប់ផ្តើមកាត់ទោសមេដឹកនាំខ្មែរក្រហមជាន់ខ្ពស់ដើម្បីលាតត្រដាងអំពីហេតុផលពិតប្រាកដ នៃការកាប់សម្លាប់។ «ខ្ញុំសូមឱ្យតុលាការកាត់ទោសឱ្យដាក់ទោសគាត់ឱ្យសមទោសដែលគាត់បានប្រព្រឹត្តនៅក្នុងជំនាន់អំឡុងបីឆ្នាំ និង៨ខែ។ ខ្ញុំសប្បាយរីករាយណាស់ដែលបានតុលាការរកយុត្តិធម៌ឱ្យជនរងគ្រោះដែលគាត់បានស្លាប់បាត់បង់ប្រពន្ធកូន ឪពុកម្តាយ និងញាត្តិមិត្តសន្តាន។ ខ្ញុំ សប្បាយរីករាយដោយបានតុលាការកាត់ទោសគាត់ដើម្បីរកយុត្តិធម៌ឱ្យអ្នករងគ្រោះ»។ លោក ឃុន សារិទ្ធ អាយុ៥៣ឆ្នាំ អ្នករត់ម៉ូតូកងបីដែលឪពុករបស់លោកត្រូវបានសម្លាប់នៅក្នុងរបបប៉ុល ពត បានថ្លែងថា លោកចង់ឱ្យ តុលាការផ្តន្ទាទោសដាក់ពន្ធនាគារពួកអតីតមេដឹកនាំខ្មែរក្រហមជាន់ខ្ពស់ ទាំងនេះមួយជីវិត និងផ្តល់យុត្តិធម៌ដល់ប្រជាពលរដ្ឋខ្មែរ។ «ខ្ញុំរីករាយសប្បាយចិត្តណាស់ដែលតុលាការបានកាត់ទោសមេដឹកនាំខ្មែរក្រហមជាន់ខ្ពស់ទាំងបីនាក់នៅថ្ងៃនេះ។ ការកាត់ទោសនេះ ពិសេសណាស់នៅថ្ងៃនេះ។ វាសំខាន់គឺកាត់ទោសមេដឹកនាំផ្តាច់ការទាំងបីនាក់នេះតែម្តង គឺខៀវ សំផន នួន ជា និងអៀង សារី»។ លោក ឱម ខួង អាយុ៨១ឆ្នាំ នៅក្នុងខណ្ឌចំការមន ដែលមានសាច់ញាត្តិ២២នាក់ ត្រូវបានសម្លាប់នៅក្នុងរបបខ្មែរក្រហម បាននិយាយថា តុលាការត្រូវកាត់ទោសអតីតមេដឹកនាំខ្មែរក្រហមជាន់ខ្ពស់ទាំងបីនាក់ឱ្យធ្ងន់ធ្ងរបំផុត ហើយអតីតមេដឹកនាំជាន់ខ្ពស់ទាំងនេះត្រូវតែឆ្លើយការពិតអំពីការកាប់សម្លាប់ប្រជាពលរដ្ឋខ្មែរនេះ។ «សព្វថ្ងៃនេះ ខ្ញុំសប្បាយណាស់ឃើញតុលាការធ្វើឱ្យយុត្តិធម៌ត្រឹមត្រូវ។ មេធំៗឆ្លើយប្រាប់សារឱ្យអស់មកអំពីរឿងដែលកាប់សម្លាប់ ហ្នឹងមកពីមូលហេតុអ្វីបានជាអ្នកធំៗហ្នឹង បានជាកាប់សម្លាប់ជីវិតមនុស្សស្រស់ៗយ៉ាងអញ្ចឹង។ ខ្ញុំប្តេជ្ញាហើយថា ខ្ញុំមិនបន្ធូរបន្ថយទេ ឱ្យដាក់គុកមេៗមួយជីវិតតែម្តង កុំឱ្យកើតមានអំពើប្រល័យពូជសាសន៍តទៅមុខទៀត»។ លោក ហួង បូ អាយុ៧៧ឆ្នាំ នៅក្នុងខណ្ឌចំការមន បានបញ្ជាក់ថា ពួកអតីតមេដឹកនាំជាន់ខ្ពស់ខ្មែរក្រហមបានបង្កើតគោលនយោបាយ កាប់សម្លាប់ប្រជាពលរដ្ឋអស់ជិតពីរលាននាក់កាលពី៣២ឆ្នាំមុន ប៉ុន្តែនៅថ្ងៃនេះ ពួកអតីតមេដឹកនាំទាំងនោះត្រូវប្រឈមនឹងការផ្តន្ទា ទោសចំពោះអំពើអាក្រក់ដែលខ្លួនបានប្រព្រឹត្តកាលពី៣២ឆ្នាំមុន។ លោក ហួង បូ សង្ឃឹមថាតុលាការខ្មែរក្រហមអាចនឹងផ្តល់យុត្តិធម៌ពិតប្រាកដដល់ជនរងគ្រោះ និងផ្តន្ទាទោសយ៉ាងធ្ងន់ធ្ងរបំផុតចំពោះអ្នកបង្កើតគោលនយោបាយកាប់សម្លាប់ជាតិសាសន៍ខ្មែរនេះ៕